รมว.คลังเร่งดันงบปี54ให้คลอดกลาง ก.ย.
"กรณ์"รวบอำนาจครม.อนุมัติเบิกจ่ายไทยเข้มแข็ง 2555&nbsp; พร้อม เร่งผลักดันงบประมาณ ปี 54 ให้แล้วเสร็จ กลาง ก.ย.
6 พ.ค. 2553

"กรณ์"รวบอำนาจครม.อนุมัติเบิกจ่ายไทยเข้มแข็ง 2555  พร้อม เร่งผลักดันงบประมาณ ปี 54 ให้แล้วเสร็จ กลาง ก.ย.
นายกรณ์ จาติกวณิช รมว.คลัง เปิดเผยว่า กรณีที่คณะรัฐมนตรีมอบอำนาจให้อำนาจรมว.คลัง ดูแลอนุมัติงบประมาณในแผนปฏิบัติการไทยเข้มแข็ง 2555 ในส่วนของขั้นตอนอนุมัติโครงการก็จะยังต้องผ่านคณะกรรมการกลั่นกรองโครงการที่มีปลัดกระทรวงการคลังเป็นประธาน หลังจากนั้นจะส่งให้ รมว.คลัง พิจารณาเห็นชอบอนุมัติ แล้วจากนั้นรมว.คลังจะรายงานให้ ครม. รับทราบ ซึ่งต่างจากเดิมที่เมื่อโครงการผ่านคณะกรรมการกลั่นกรองแล้วจะเข้า ครม.เพื่อพิจารณาอนุมัติ "การเปลี่ยนแปลงนี้ รมว.คลัง มีอำนาจอนุมัติโครงการใช้เงินได้เลย และรายงานให้ ครม. รับทราบเท่านั้น ต่างจากเดิมที่ต้องให้ ครม. อนุมัติใช้เงินในแต่ละโครงการ การปรับเปลี่ยนดังกล่าว ก็เพื่อให้เกิดความยืดหยุ่นมากขึ้น เนื่องจากเป็นการพิจารณาโครงการในส่วนสุดท้ายของวงเงิน" นายกรณ์ กล่าว  ทั้งนี้ การใช้เงินกู้ภายใต้พระราชกำหนด (พ.ร.ก.) กู้เงิน 4 แสนล้านบาท ที่จะมาใช้ในโครงการไทยเข็มแข็ง ต้องกู้ภายในปี 2553 เท่านั้ อย่างไรก็ดี โครงการที่เสนอมาก็ต้องอยู่ใน 8 หมวด ตามระเบียบสำนักนายกฯ และต้องเป็นโครงการที่เจ้ากระทรวงเป็นผู้ขอมานายกรณ์ กล่าวว่า ขณะนี้ยังไม่ชัดเจนว่า การยุบสภาตามโรดแม็ปของนายกรัฐมนตรีที่ให้มีการเลือกตั้งประมาณวันที่ 14 พ.ย.นั้น จะเกิดขึ้นจริงหรือไม่ เพราะต้องขึ้นกับทางกลุ่มเสื้อแดงที่ต้องเลิกชุมนุมด้วย อย่างไรก็ดี กระทรวงการคลังได้มองถึงภารกิจเฉพาะหน้าที่สำคัญไว้คือ จะต้องดำเนินการผลักดันงบประมาณรายจ่ายประจำปีงบประมาณ 2554 ให้แล้วเสร็จภายในกลางเดือน ก.ย.2553 นี้ ซึ่งเป็นไปตามกรอบกฎหมายอยู่แล้ว
 "เหตุผลก็อย่างที่เคยพูดไป เพราะถ้าไม่มีงบ 2554 ก็ต้องใช้งบปี 2553 ไปพลางก่อน แต่ก็มีปัญหาว่า วงเงินค่อนข้างน้อย ดังนั้นงบ 2554 จึงสำคัญ ต้องดำเนินการให้เสร็จก่อนยุบสภา" นายกรณ์ กล่าว
นอกจากนี้ ยังมีโครงการอื่นๆ ได้แก่ การเร่งเบิกจ่ายงบประมาณตามแผนปฏิบัติการไทยเข้มแข็งในส่วนที่ใช้เงินกู้ พ.ร.ก. 4 แสนล้านบาท ซึ่งขณะนี้เริ่มกลับมาเบิกจ่ายได้ตามตารางเดิมแล้ว คาดว่าสิ้นปีงบประมาณนี้น่าจะสามารถเริ่มเบิกจ่ายได้ทุกโครงการ อีกโครงการที่สำคัญ คือการแก้ปัญหาหนี้ภาคประชาชน ที่กำหนดให้แล้วเสร็จภายในเดือน ก.ย.นี้